René Christensen (DF), 2022-09-28:
Den her del af aftalen indeholder jo lidt flere elementer, og det positive er selvfølgelig, at elafgiften fjernes og kommer ned på EU's minimum.
Vi synes selvfølgelig, at det kommer i gang alt for sent.
Vi havde også gerne set, at det havde været mere end 6 måneder, men nu er det, som det er.
Så vi synes, det kommer lidt for sent, men vi glæder os dog over, at afgiften er blevet fjernet i en kortere periode.
Så må man også sige, at en stor del af udfordringerne i forhold til det, vi står over for nu, jo også er, at der er energimangel, og der burde man måske se på, om man i nogle af de decentrale værker, hvor man bl.a. bruger biomasse til at fyre med, eventuelt kunne fyre med kul.
Så er der nok mange, der vil sige: Hold da op, står man og taler om at fyre med kul fra Folketingets talerstol?
Det er jo ikke grønt.
Jo, det er det sådan set, for det er jo kvotebelagt, så det vil sige, at hvis vi fyrer med kul i Danmark, vil der være andre steder, hvor man ikke kan fyre med kul, fordi vi har taget den del af kvoten.
Men det ville jo gøre, at vi kunne være sikre på, at vores forsyningssikkerhed ville være stærkere, så det burde man bestemt kigge på, med henblik på hvordan vi kan sikre forsyningssikkerheden i den periode, som vi står i.
Nogle andre ting, som jeg synes mangler, særlig også, fordi hele aftalen jo først kommer til at virke i 2023,
er, at der er en masse andre ting, der bliver implementeret i 2023.
Eksempelvis bliver prisen på transport af strøm væsentlig dyrere fra den 1. januar.
Rigtig mange danskere har jo fået en skrivelse fra deres elselskab i går eller i forgårs, hvor man skriver til dem, at de nu skal være opmærksomme på, at man, fordi vi i Danmark er i gang med den grønne omstilling og bliver mere og mere elektrificerede, har fået mulighed for at hæve tarifferne for levering af strøm, og det betyder faktisk, at transportafgiften mellem kl. 17 og 20 i alle ugens dage kommer op på 1,83 kr.
Der skal vi bare lige huske, når vi står og glæder os over – det gør vi også i Dansk Folkeparti – at vi nu har sænket elafgiften med 61 øre, at prisen for at få strøm i stikkontakterne kommer op på 1,83 kr., så der er i hvert fald en hel del af den her sænkelse, som bliver ædt op.
En anden ting, som vi er lidt ærgerlige over ikke er med, er, at der ligger en politisk beslutning om, at der kommer en afgiftsforhøjelse på fossil procesenergi på 6 kr. pr. kilowatt, og det påvirker jo virksomhederne markant.
Det er alene en dansk beslutning, og den burde man selvfølgelig have taget med og enten helt have afskaffet det eller udskudt det, for med hensyn til intentionerne om at sætte priserne op for få folk til at blive mere grønne – det kan man jo mene om hvad man vil – må jeg bare sige, at med de energipriser, vi har nu, tror jeg ikke, det er nødvendigt at lægge flere økonomiske åg over på de danske virksomheder.
Så den aftale burde man i hvert fald genbesøge, og det havde været passende at gøre det i forbindelse med aftalen her.
Vi må sige, at vi glæder os over, at elafgiften sænkes.
Vi ville gerne have, at lovforslaget eventuelt kunne blive delt, således at man kunne få lov at stemme for den del af det.
For med hensyn til mange af de andre dele, der ligger i hele det her sammensurium – det er jo tre lovforslag, der er lagt sammen – sagde Nye Borgerlige det så fint heroppefra: Hvordan kommer elselskaberne til at arbejde med det her med, at de skal agere bank og sørge for, at folk får udskudt deres regninger osv.?
Hvad er det for et bureaukrati, der kommer der?
Er der sat penge nok af til, at forbrugerne ikke kommer til at se, at der kommer et administrationsgebyr på deres elregning på et senere tidspunkt?
Der er sådan set mange spørgsmålet endnu.
Så alt i alt er vores holdning til den her aftale, at den er lille, den kommer først fra januar, og den adresserer ikke de udfordringer, som der er, og slet ikke, når man kigger på de udfordringer, som bliver lagt oven på i forhold til tidligere gennemførte aftaler i Folketinget.
Langt det meste af den her aftale bliver jo ædt op i forbindelse med nye afgiftsstigninger og nye muligheder for at hæve priserne over for danskerne.